Diari Oficial de la Generalitat Valenciana


Sumari del DOGV 2852, del 21-10-1996 (1996/839608)

ACORD de 18 d'octubre de 1996, del Govern Valencià, pel qual es prorroga la suspensió i prohibició de l'estampació tèxtil per aerografia.
-----------------------------------------------------------------------------------------------------------------------------------------

### Dades del document

Número de DOGV
:   2852

Data del DOGV
:   21-10-1996

Secció del DOGV
:   ALTRES DISPOSICIONS

Número del document
:   1996/839608


Data del document
:   18-10-1996

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 18 d'octubre de 1996, del Govern Valencià, pel qual es prorroga la suspensió i prohibició de l'estampació tèxtil per aerografia.   
El Govern Valencià, en la reunió del dia 18 d'octubre de 1996, adoptà l'acord següent:  
El dia 20 d'octubre de 1992, el Govern Valencià, a proposta conjunta dels consellers de Sanitat i Consum i de Treball i Afers Socials, va adoptar un acord (publicat al Diari Oficial de la Generalitat Valenciana núm. 1892, de 29 d'octubre de 1992) amb el qual es paralitzava la totalitat de les activitats de set empreses dedicades a l'estampació tèxtil per aerografia, i, així mateix, es prohibia l'exercici de l'esmentada activitat en l'àmbit territorial de la Comunitat Valenciana per un període de sis mesos, produïda la constatació de riscs imminents i molt greus per a la salut de les persones que prestaven serveis en aquest tipus d'empreses.  
Els dies 20 d'abril i 13 d'octubre de 1993, 12 d'abril i 17 d'octubre de 1994, 18 d'abril i 5 d'octubre de 1995 i 29 d'abril de 1996, el Govern Valencià va adoptar sengles acords de pròrroga, per períodes successius de sis mesos, de la suspensió i prohibició de l'activitat d'estampació tèxtil per aerografia en el territori de la Comunitat Valenciana, atès que, malgrat les investigacions dutes a cap, no havia estat possible determinar amb exactitud l'agent o agents causals de les greus alteracions en la salut dels treballadors.  
Malgrat el temps transcorregut, les investigacions a fi de determinar els factors que van originar les greus malalties patides per alguns dels treballadors que prestaven serveis en les empreses dedicades a l'estampació tèxtil per aerografia no han obtingut conclusions d'absolut rigor científic per determinar l'agent o agents desencadenants de tal tipus d'alteracions. Per consegüent, la represa d'aquestes activitats determinaria, sens dubte, la continuació en les situacions de risc imminent i greu per a la salut dels treballadors; per això es considera necessari prorrogar les mesures relatives a la suspensió i prohibició de l'activitat d'estampació tèxtil per aerografia, fins que es determine l'agent o agents causals o bé desapareguen aquestes situacions, a fi d'aconseguir la deguda salvaguarda de la salut dels treballadors, decisió que respon al deure constitucional dels poders públics de vetllar per la seguretat i higiene en el treball i de tutelar la salut pública a través de les mesures preventives necessàries i, concretament, al mandat dirigit a les autoritats sanitàries contingut en l'article 26 de la Llei General de Sanitat, de 25 d'abril de 1986.  
Situació a la qual s'ha unit el fet que, per Resolució de 30 de desembre de 1993, de la Secretaria General de la Seguretat Social (Butlletí Oficial de l'Estat de 10 de gener de 1994), es considera provisionalment com a malaltia professional la detectada en el sector de l'aerografia tèxtil de la Comunitat Valenciana, fins que es determine en concret l'agent causant d'aquesta malaltia. Aquesta circumstància confirma el fet que, independentment de les investigacions encaminades a detectar quin va ser l'agent que ha originat els casos de pneumopatia intersticial difusa, resulta prou acreditada la relació de causalitat existent entre les condicions detectades en els centres dedicats a l'estampació tèxtil per aerografia (atenent-hi, en especial, els diversos agents químics presents) i els riscs per a la salut que s'han provocat.  
Per aquestes raons, a proposta conjunta dels consellers de Sanitat i Consum i de Treball i Afers Socials, el Govern Valencià  
ACORDA  
Primer  
Prorrogar la suspensió i prohibició de l'estampació tèxtil per aerografia en l'àmbit territorial de la Comunitat Valenciana, fins que es determine l'agent o agents causals desencadenants de les alteracions de la salut dels treballadors o bé desaparega la situació de risc greu i imminent, i així ho acordara el Govern Valencià, i quedarà prorrogat en els mateixos termes el que disposa el punt segon de l'Acord de 20 d'octubre de 1992, del Govern Valencià.  
S'iniciarà la pròrroga de les mesures indicades el dia 23 d'octubre de 1996, dia immediat següent a aquell en què expira la vigència de l'anterior pròrroga adoptada per Acord de 29 d'abril de 1996, del Govern Valencià.  
Segon  
Les empreses que, d'acord amb el punt tercer de l'esmentat Acord de 20 d'octubre de 1992, hagueren tramitat expedient de suspensió dels contractes de treball per força major, podran instar la pròrroga de la suspensió autoritzada per la mateixa causa, conformement amb el que disposa l'Estatut dels Treballadors.  
Així mateix, durant la vigència d'aquest acord queden prorrogades en els termes les mesures contingudes en els punts quart, sisè i setè de l'Acord de 20 d'octubre de 1992.  
Aquest acord es publicarà al Diari Oficial de la Generalitat Valenciana. Així mateix, es notificarà aquest acord a les empreses afectades per ell, amb la indicació que aquest exhaureix la via administrativa. Es pot interposar en la seua contra recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir de la seua notificació.  
València, 18 d'octubre de 1996  
El conseller secretari del Govern Valencià,  
JOSÉ JOAQUíN RIPOLL SERRANO